Ngumingiting may pakahulugan sa harap ng ilang paghahaka tungkol sa pisika at inaakalang hibang, kundi man bangaw, ang hesuitang si Secchi, na umanoy ang pagputol nito ng pariparisukat sa ostia ay anak ng pagkagulo sa astronomia, at dahil doon, ang sabiy pinagbawalang magmisa; marami ang nakapuna sa kaniya ng tila pagkamuhi sa bagay na itinuturo; ngunit ang mga kapintasang itoy maliliit na bagay, mga himaling sa paraan ng pag aaral at pananampalataya, at madaling malilinawan, hindi lamang sa dahilang ang karunungan sa pisika ay lubos na galing sa kasanayan, sa kababatyag at panghihinuha, samantalang siyay malakas sa pilosopia, lubos na ukol sa paghuhulohulo, sa palagay at kuro, hindi, sa dahilang siyay mabuting dominiko, na magiliw sa karangalan ng kaniyang kapisanan, ay hindi mangyayaring malugod sa isang katarungang hindi ikinabantog ng isa man sa kaniyang mga kapatid siya na ang unang hindi naniniwala sa kimika ni Sto. Tomas ngunit ikinadadakila ng ibang Samahang kalaban, sabihin na nating katunggali nila.